b"\n_START_ARTICLE_\nELSA Turku\n_START_SECTION_\nOrganisaatio\n_START_PARAGRAPH_\nPaikallistasolla ELSA-verkosto koostuu paikallisryhmist\xc3\xa4 (kuten ELSA Turku), jotka ovat sitoutuneet ELSAn tavoitteisiin ja edist\xc3\xa4v\xc3\xa4t niit\xc3\xa4 omassa yliopistossaan. Paikallisryhmi\xc3\xa4 on Euroopassa l\xc3\xa4hes 300. Suomessa jokainen paikallisryhm\xc3\xa4 edustaa tietty\xc3\xa4 kaupunkia ja oikeustieteellist\xc3\xa4 tiedekuntaa. Suomen ELSA-paikallisryhm\xc3\xa4t ovat: ELSA Rovaniemi, ELSA Joensuu, ELSA Turku ja ELSA Helsinki. ELSA Turku on Suomen suurin ja aktiivisin ELSA-ryhm\xc3\xa4. _NEWLINE_Kansallisen tason ELSA-verkosto koostuu kansallisryhmist\xc3\xa4, jotka toimivat paikallisryhmien yhdysj\xc3\xa4rjest\xc3\xb6in\xc3\xa4. Jokainen kansallisryhm\xc3\xa4 toimii oman maansa edustajana. Kansallisryhmi\xc3\xa4 on yhteens\xc3\xa4 42. Kansallisryhm\xc3\xa4 koostuu paikallisryhmien vuosittain valitsemasta hallituksesta. Kansallisryhm\xc3\xa4 my\xc3\xb6s edustaa paikallisryhmi\xc3\xa4 ELSAn kansainv\xc3\xa4lisiss\xc3\xa4 kokouksissa ja huolehtii kansainv\xc3\xa4lisest\xc3\xa4 yhteydenpidosta v\xc3\xa4litt\xc3\xa4en tietoa verkoston toiminnasta paikallisryhmille. ELSA Finland on Suomen kansallinen ELSA-ryhm\xc3\xa4._NEWLINE_Kansainv\xc3\xa4linen ELSA (ELSA International) koostuu kansainv\xc3\xa4lisest\xc3\xa4 hallituksesta (International Board), jonka kansalliset ryhm\xc3\xa4t valitsevat vuoden toimikaudeksi. Kansainv\xc3\xa4linen hallitus on ELSAn korkein toimeenpaneva elin ja se edustaa j\xc3\xa4rjest\xc3\xb6\xc3\xa4 t\xc3\xa4rkeimmille yhteisty\xc3\xb6tahoille. Kansainv\xc3\xa4lisen hallituksen kahdeksan j\xc3\xa4sent\xc3\xa4 asuvat ja ty\xc3\xb6skentelev\xc3\xa4t vuoden t\xc3\xa4ysip\xc3\xa4iv\xc3\xa4isesti Brysseliss\xc3\xa4 matkustaen v\xc3\xa4lill\xc3\xa4 tapahtumiin ja vierailuille eri puolille Eurooppaa.\n_START_SECTION_\nHistoria\n_START_PARAGRAPH_\nELSA Turku toimi aluksi osana Oikeustieteen Ylioppilaiden yhdistys  Lex ry:t\xc3\xa4, mutta rekister\xc3\xb6itiin omaksi yhdistyksekseen vuonna 1992. Kansallisesti ensimm\xc3\xa4inen kontakti ELSA Internationaliin otettiin vuonna 1982, mink\xc3\xa4 j\xc3\xa4lkeen ELSA Finland hyv\xc3\xa4ksyttiin ELSAn eli The European Law Students' Associationin viralliseksi j\xc3\xa4seneksi vuonna 1983. ELSA Finland rekister\xc3\xb6itiin Suomessa omana yhdistyksen\xc3\xa4\xc3\xa4n vuonna 1987.\n_START_SECTION_\nJ\xc3\xa4senlehti\n_START_PARAGRAPH_\nELSA Turulla on oma j\xc3\xa4senlehti ELSA News, joka ilmestyy painettuna viisi kertaa vuodessa. Lehti julkaistaan my\xc3\xb6s yhdistyksen kotisivuilla. Lis\xc3\xa4ksi ELSA International on julkaissut vuodesta 1989 alkaen koko ELSA-verkoston kattavaa Synergy Magazine -lehte\xc3\xa4, joka ilmestyy s\xc3\xa4hk\xc3\xb6isen version lis\xc3\xa4ksi my\xc3\xb6s painettuna lehten\xc3\xa4."